Yoqilgʻi-energetika sohasida bozor mexanizmlarini joriy etishning qoʻshimcha chora-tadbirlari toʻgʻrisida
(resolution, 2026-06-01)

Isteʼmolchilarni yoqilgʻi-energetika resurslari bilan ishonchli tarzda taʼminlash, aholi xonadonlarida qayta tiklanuvchi energiya manbalari oʻrnatilishini va energiya tejovchi texnologiyalar keng joriy etilishini ragʻbatlantirish, yoqilgʻi-energetika resurslari narxlarining shakllanishini bosqichma-bosqich bozor tamoyillariga oʻtkazishni davom ettirish maqsadida Vazirlar Mahkamasi qaror qiladi: 1. Quyidagilar: 2024-2025-yillarda yoqilgʻi-energetika resurslari narxlarining bosqichma-bosqich oʻzgarish grafigi 1-ilovaga muvofiq; 2024-yil 1-maydan aholi uchun elektr energiyasi va tabiiy gaz bir oylik isteʼmolining “bazaviy meʼyorlari” 2-ilovaga muvofiq tasdiqlansin. 2. Vazirlar Mahkamasi huzuridagi Idoralararo tarif komissiyasi 2024-yil 1-mayga qadar: tabiiy gaz va elektr energiyasini ishlab chiqarish, uzatish, taqsimlash, sotish va issiqlik energiyasini ishlab chiqarish tariflarini; elektr va issiqlik energiyasi, shuningdek, tabiiy gaz isteʼmolchilari va ulgurji qayta sotuvchilardan tushadigan mablagʻlarni taqsimlash tartibini qayta koʻrib chiqsin va tasdiqlasin. 3. Oʻzbekiston Respublikasi Prezidentining “Yoqilgʻi-energetika sohasida bozor mexanizmlarini joriy etishda ehtiyojmand aholini davlat tomonidan qoʻllab-quvvatlashning qoʻshimcha chora-tadbirlari toʻgʻrisida” 2025-yil 2-apreldagi PQ-134-son qaroriga muvofiq: a) Ijtimoiy reyestrga (keyingi oʻrinlarda — Reyestr) kiritilgan, shuningdek, Reyestrga kiritilmagan, biroq moddiy ahvoli boʻyicha “davlat taʼminotidagi oila” yoki “kambagʻal oila” toifasidagi oilalar mezonlariga toʻgʻri keluvchi, oiladagi jon boshiga daromadi minimal isteʼmol xarajatlarining 1,5 barobaridan oshmaydigan oilalarga 2027-yilning 1-apreliga qadar elektr energiyasi va tabiiy gaz boʻyicha quyidagi miqdorlardagi isteʼmol uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farqni kompensatsiya (keyingi oʻrinlarda — kompensatsiya) qilib berish tartibi joriy etilishi: tabiiy gaz uchun — isitish mavsumida oyiga bazaviy meʼyordan 250 kub metrgacha, boshqa davrlarda oyiga bazaviy meʼyordan 150 kub metrgacha ortiq foydalanilgan qismi; elektr energiyasi uchun — oyiga bazaviy meʼyordan ortiq foydalanilgan 150 kVt soatgacha; b) Reyestrlarga kiritilgan hamda “mahalla yettiligi” xulosasi asosida Reyestrlarga kiritilmagan, biroq kambagʻallikka tushish xavfi boʻlgan oilalarga 2025-yilning noyabr oyida 1 million soʻm miqdorida bir martalik moddiy yordam (keyingi oʻrinlarda — bir martalik moddiy yordam) berilishi nazarda tutilganligi maʼlumot uchun qabul qilinsin. 4. Belgilansinki: a) kompensatsiya toʻlovlari va bir martalik moddiy yordam mablagʻlari Oʻzbekiston Respublikasining Davlat budjeti mablagʻlari hisobidan Ijtimoiy himoya milliy agentligi orqali toʻlab beriladi. Bunda noyabr oyida toʻlov roʻyxatlariga kiritilib, biroq oʻz vaqtida olinmay qolgan bir martalik moddiy yordam pullari dekabr oyida toʻlab beriladi; b) isitish mavsumi Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari qarorlari asosida ushbu qarorda belgilangan davrdan farq qiladigan davr uchun belgilanishi mumkin. Bunda tabiiy gaz uchun kompensatsiya toʻlovlari Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari qarorlarida belgilangan isitish mavsumi uchun amalga oshiriladi hamda kompensatsiya miqdorini hisoblashda isitish mavsumining boshlanishi yoki tugashi belgilangan sanadagi oy isitish mavsumi oyi sifatida hisobga olinadi. 5. Quyidagilar: Tabiiy gaz va elektr energiyasi isteʼmoli uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farqni kompensatsiya qilish boʻyicha davlat xizmati koʻrsatishning maʼmuriy reglamenti 3-ilovaga muvofiq; Isitish mavsumida aholining ehtiyojmand qatlamini qoʻshimcha moddiy qoʻllab-quvvatlash maqsadida bir martalik moddiy yordam berish sxemasi 4-ilovaga muvofiq tasdiqlansin. 6. Oʻzbekiston mahallalari uyushmasi tuman (shahar) hokimliklari bilan birgalikda “mahalla yettiligi” tomonidan ehtiyojmand oilalar roʻyxati toʻgʻri shakllantirilishi va oʻz vaqtida “Inson” ijtimoiy xizmat markazlariga taqdim etilishini taʼminlasin. 7. Iqtisodiyot va moliya vazirligi: 2024-yil 1-oktabrga qadar kompensatsiya toʻlovlari uchun zarur boʻlgan mablagʻlarni Ijtimoiy himoya milliy agentligiga ajratish choralarini koʻrsin; minimal isteʼmol xarajatlari miqdori oʻzgarishi munosabati bilan 2024-yil 1-mayga qadar eng kam pensiya va nafaqa miqdorlarini qayta koʻrib chiqish boʻyicha taklif kiritsin. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari AT “Xalq banki” bilan birgalikda Ijtimoiy himoya milliy agentligi tomonidan taqdim etilgan roʻyxatga muvofiq 2024-yil 1-noyabrga qadar bank plastik kartasi mavjud boʻlmagan ehtiyojmand oilalar vakiliga bepul asosda plastik kartalar ochib berilishini taʼminlasin. 9. Energetika vazirligi, “Hududiy elektr tarmoqlari” AJ hamda “Hududgaztaʼminot” AJ: 2024-yil 1-iyundan boshlab foydalanilgan elektr energiyasi va tabiiy gaz boʻyicha oylik maʼlumot “bazaviy meʼyor” va undan ortiq hajmlar kesimida isteʼmolchilarga yuborilishini taʼminlasin; Ijtimoiy himoya milliy agentligi bilan birgalikda 2024-yil 1-iyulga qadar isteʼmolchilar tomonidan foydalanilgan elektr energiyasi va tabiiy gaz boʻyicha maʼlumotlarni Ijtimoiy himoya milliy agentligining axborot tizimiga uzatilishini yoʻlga qoʻyish choralarini koʻrsin. 10. Belgilansinki, 2024-yil 1-iyuldan boshlab yuridik shaxslarga yetkazib beriladigan elektr energiyasi va tabiiy gaz uchun toʻlovlar 100 foiz oldindan amalga oshiriladi. 11. Oʻzenergoinspeksiya “Hududiy elektr tarmoqlari” AJ hamda “Hududgaztaʼminot” AJ bilan birgalikda tabiiy gaz va elektr energiyasidan noqonuniy foydalanish holatlarni aniqlash boʻyicha amalga oshirilayotgan chora-tadbirlar kuchaytirilishini taʼminlasin. 12. Energetika vazirligi: Togʻ-kon sanoati va geologiya vazirligi, Iqtisodiyot va moliya vazirligi, Raqobatni rivojlantirish va isteʼmolchilar huquqlarini himoya qilish qoʻmitasi bilan birgalikda bir oy muddatda koʻmirning ulgurji va chakana narxlarini bozor tamoyili asosida shakllantirish boʻyicha takliflarni; Bosh prokuratura hamda Iqtisodiyot va moliya vazirligi bilan birgalikda ikki oy muddatda yoqilgʻi-energiya resurslaridan nooqilona (noqonuniy) foydalanganlik uchun yuridik shaxslarga nisbatan moliyaviy sanksiyalarni joriy etish hamda elektr energiyasi va tabiiy gazdan noqonuniy foydalanish va talon-toroj qilish uchun belgilangan tariflarga nisbatan oshiruvchi koeffitsiyentni qoʻllash toʻgʻrisidagi takliflarni; Iqtisodiyot va moliya vazirligi hamda Ijtimoiy himoya milliy agentligi bilan birgalikda ikki oy muddatda aholi tomonidan energiya tejamkorlikni qoʻllab-quvvatlashga qaratilgan dasturni ishlab chiqsin va tasdiqlash uchun Vazirlar Mahkamasiga kiritsin. 13. Axborot va ommaviy kommunikatsiyalar agentligi, Milliy teleradiokompaniya bir hafta muddatda tabiiy gaz va elektr energiyasi narxlarini oshirish, ehtiyojmand oilalarga toʻlanadigan kompensatsiya yuzasidan ommaviy axborot vositalari va ijtimoiy tarmoqlarda keng qamrovli targʻibot-tushuntirish ishlarini tashkil etsin. 14. Energetika vazirligi ushbu qarorga muvofiq elektr energiyasi, tabiiy va suyultirilgan gazning yangi narxlari barcha manfaatdor vazirliklar, idoralar va tashkilotlarga yetkazilishini taʼminlasin. 15. Vazirlar Mahkamasining “Yoqilgʻi-energetika sohasida bozor mexanizmlarini joriy etishning qoʻshimcha chora-tadbirlari toʻgʻrisida” 2023-yil 15-sentabrdagi 475-son qarorining 1-bandi birinchi xatboshisi va 1-ilova 2024-yil 1-maydan eʼtiboran oʻz kuchini yoʻqotgan deb hisoblansin. 16. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda energetika vaziri J.T. Mirzamahmudov zimmasiga yuklansin. T/rIsteʼmolchilar nomiOʻlchov birligiOʻlchov birligi uchun narxlar(QQS hisobga olingan holda, soʻm)2024-yil 1-maydan2024-yil 1-iyundan2025-yil 1-maydanI. Elektr energiyasi II. Tabiiy gaz III.Maishiy ehtiyojlar uchun aholiga sotiladigan suyultirilgan gazkg1 6001 6002 000 T/r Energiya resurslari Oʻlchov birligi Bir oylik bazaviy meʼyor 1. Elektr energiyasi kVt soat 200 2. Tabiiy gaz (isitish mavsumida): a) Qoraqalpogʻiston Respublikasi va Xorazm viloyatida: oktabr — fevral oylari; b) boshqa hududlarda: noyabr-fevral oylari. kub metr 500 Tabiiy gaz (boshqa mavsumda): a) Qoraqalpogʻiston Respublikasi va Xorazm viloyatida: mart — sentabr oylari; b) boshqa hududlarda: mart — oktabr oylari. kub metr 100 1. Ushbu Reglament Ijtimoiy reyestrga (keyingi oʻrinlarda — Reyestr) kiritilgan, shuningdek, Reyestrga kiritilmagan, biroq moddiy ahvoli boʻyicha “davlat taʼminotidagi oila” yoki “kambagʻal oila” toifasidagi oilalar mezonlariga toʻgʻri keluvchi, oiladagi jon boshiga daromadi minimal isteʼmol xarajatlarining 1,5 barobaridan oshmaydigan oilalarga tabiiy gaz va elektr energiyasi isteʼmoli uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farqni kompensatsiya qilish boʻyicha davlat xizmati (keyingi oʻrinlarda — davlat xizmati) koʻrsatish tartibini belgilaydi. 2. Ushbu Reglamentda quyidagi asosiy tushunchalardan foydalaniladi: ariza beruvchi — 18 yoshga toʻlgan kompensatsiya olish istagida boʻlgan Oʻzbekiston Respublikasi fuqarosi, Oʻzbekiston Respublikasi hududida yashash guvohnomasiga ega boʻlgan chet el fuqarosi yoki fuqaroligi boʻlmagan shaxs; bazaviy meʼyor — fuqarolarning bir oylik elektr energiyasi va tabiiy gaz isteʼmoli miqdori boʻyicha qonunchilik hujjatlarida belgilangan meʼyor; vakolatli organ — “Inson” ijtimoiy xizmatlar markazlari; isitish mavsumi — tabiiy gaz isteʼmoli tabiiy ravishda ortadigan 2024-yil 1-maydan aholi uchun elektr energiyasi va tabiiy gaz bir oylik isteʼmolining bazaviy meʼyorlarida yoki Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari qarorlari asosida belgilangan davr; kompensatsiya — tabiiy gaz va elektr energiyasi isteʼmoli uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farqni Oʻzbekiston Respublikasining respublika budjeti hisobidan qoplash uchun ajratiladigan mablagʻ. 3. Reyestrga kiritilgan, shuningdek, Reyestrga kiritilmagan, biroq moddiy ahvoli boʻyicha “davlat taʼminotidagi oila” yoki “kambagʻal oila” toifasidagi oilalar mezonlariga toʻgʻri keluvchi, oiladagi jon boshiga daromadi minimal isteʼmol xarajatlarining 1,5 barobaridan oshmaydigan oilalarga quyidagi miqdorlardagi isteʼmol uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farq kompensatsiya qilib beriladi: tabiiy gaz uchun — isitish mavsumida oyiga bazaviy meʼyordan 250 kub metrgacha, boshqa davrlarda oyiga bazaviy meʼyordan 150 kub metrgacha ortiq foydalanilgan qismi; elektr energiyasi uchun — oyiga bazaviy meʼyordan ortiq foydalanilgan 150 kVt soatgacha. 4. Tabiiy gaz va elektr energiyasi isteʼmoli uchun bazaviy meʼyor doirasidagi hamda bazaviy meʼyordan oshgan narxlar oʻrtasidagi farqni kompensatsiya qilish boʻyicha davlat xizmati ushbu Reglamentga 1-ilovaga muvofiq sxema asosida koʻrsatiladi. 5. Kompensatsiya qilish boʻyicha davlat xizmati koʻrsatilgani uchun yigʻim undirilmaydi. 6. Ariza beruvchi kompensatsiya tayinlash uchun har oyning 16-sanasiga qadar vakolatli organga quyidagi shakllarda murojaat qiladi: bevosita davlat xizmatlari markazi yoki vakolatli organga borgan holda yoki oila yashaydigan mahallaga biriktirilgan ijtimoiy xodim orqali; “Yagona milliy ijtimoiy himoya” axborot tizimi (keyingi oʻrinlarda — “YAMIH” AT) yoki Yagona interaktiv davlat xizmatlari portali (keyingi oʻrinlarda — YIDXP) orqali mustaqil ravishda. 7. Kompensatsiya tayinlash haqidagi murojaat: a) davlat xizmatlari markazi orqali berilganda, mazkur markazning xodimi ariza beruvchining nomidan ushbu Reglamentga 2-ilovada nazarda tutilgan soʻrovnomani (keyingi oʻrinlarda — soʻrovnoma) toʻldiradi; b) vakolatli organ yoki mahallaga biriktirilgan ijtimoiy xodim orqali berilganda, vakolatli organning masʼul xodimi yoki mahallaga biriktirilgan ijtimoiy xodim “YAMIH” ATda ariza beruvchining nomidan soʻrovnomani toʻldiradi; v) “YAMIH” AT yoki YIDXP orqali berilganda, ariza beruvchi soʻrovnomani mustaqil ravishda toʻldiradi. Ushbu bandga muvofiq toʻldirilgan soʻrovnomalar ariza beruvchi tomonidan imzoni identifikatsiya qilishning zamonaviy vositalari bilan (daktiloskopiya, “Face-ID”, “Mobile-ID” va boshqalar) tasdiqlanadi. Bunda ariza beruvchi tomonidan soʻrovnomaning tasdiqlanishi unga tegishli shaxsga doir maʼlumotlarni olish va ishlov berishga rozilikni bildiradi. 8. Oyning 16-sanasidan keyin taqdim etilgan murojaat keyingi oyda koʻrib chiqiladi. 9. Ushbu Reglamentning 6 va 7-bandlariga muvofiq kelib tushgan soʻrovnomalar avtomatik ravishda “Ijtimoiy himoya yagona reyestri” axborot tizimiga (keyingi oʻrinlarda — “Yagona reyestr” AT) yuboriladi va kompensatsiya tayinlash bilan bogʻliq tartib-taomillar “Yagona reyestr” ATda amalga oshiriladi. 10. Ushbu Reglamentning 6 va 7-bandlariga muvofiq toʻldirilgan soʻrovnoma asosida “Yagona reyestr” ATda avtomatik ravishda ariza beruvchiga doir quyidagi maʼlumotlar oʻrganiladi: ariza beruvchining oilasi (keyingi oʻrinlarda — oila) Reyestrga kiritilgani toʻgʻrisidagi maʼlumotlar — “YAMIH” AT orqali; oilaning elektr energiyasi va (yoki) tabiiy gaz isteʼmoli haqidagi maʼlumotlar — “Hududiy elektr tarmoqlari” AJ va (yoki) “Hududgaztaʼminot” AJning tegishli axborot tizimlaridan idoralararo elektron hamkorlik orqali. 11. Oʻtkazilgan oʻrganish yakuni boʻyicha oila Reyestrga kiritilgani aniqlanganda, “Yagona reyestr” ATda keyingi oydan kompensatsiya tayinlash toʻgʻrisidagi qaror avtomatik tarzda shakllantiriladi va oila kompensatsiya oluvchi oilalar boʻyicha toʻlov roʻyxatiga kiritiladi. Oila Reyestrlarga kiritilmagani aniqlanganda, oilaning uy-joy va (yoki) avtotransport vositalari mavjudligi hamda jon boshiga daromadi minimal isteʼmol xarajatlarining 1,5 barobaridan oshmagani Reyestrning “davlat taʼminotidagi oila” yoki “kambagʻal oila” toifasiga kiritish jarayonida baholashdan oʻtkazish tartibiga muvofiq aniqlanadi. Bunda oila ushbu xatboshida belgilangan mezonlarga mos kelganda “Yagona reyestr” ATda keyingi oydan kompensatsiya tayinlash toʻgʻrisidagi qaror avtomatik tarzda shakllantiriladi va oila kompensatsiya oluvchi oilalar boʻyicha toʻlov roʻyxatiga kiritiladi. 12. Quyidagi hollarda kompensatsiya tayinlash rad etiladi: a) oilaning jon boshiga daromadi minimal isteʼmol xarajatlarining 1,5 barobaridan yuqoriligi aniqlanganda; b) ariza beruvchi yoki uning oila aʼzolarining mulkida yoki foydalanuvida jami bittadan ortiq koʻchmas mulk va yer uchastkasi yoki bir va undan ortiq noturar joylari mavjud boʻlganda; v) ariza beruvchi yoki uning oila aʼzolarida qonunchilik hujjatlarida belgilangan tartibda oʻz nomiga rasmiylashtirilgan yoki foydalanuvida boʻlgan yoxud ishonchnomaga asosan quyidagilar mavjud boʻlganda: ishlab chiqarilgan muddati 12 yil (oila aʼzosi I yoki II guruh va 18 yoshgacha bolalikdan nogiron boʻlsa, 7 yil)dan oshmagan, texnik holati soz boʻlgan yengil avtotransport vositasi; ishlab chiqarilgan muddati 15 yildan oshmagan, texnik holati soz boʻlgan yuk tashuvchi avtotransport vositasi, avtobus, mikroavtobus, ekskavator, traktor, kombayn, yuk tashuvchi avtotransport vositalarining tirkamalari va yarimtirkamalari, avtokran va boshqa qurilish texnikasi; jami ikki va undan ortiq, texnik holati soz boʻlgan yengil va yuk tashuvchi avtotransport vositalari, mikroavtobus, ekskavator, traktor, kombayn, yuk tashuvchi avtotransport vositalarining tirkamalari va yarimtirkamalari, avtokran va boshqa qurilish texnikasi; g) ariza beruvchi oilasiga kompensatsiya tayinlangani. Kompensatsiya tayinlashni ushbu bandda nazarda tutilmagan asoslar boʻyicha rad etishga yoʻl qoʻyilmaydi. 13. Kompensatsiya miqdori oilaning soʻrovnomada koʻrsatilgan uy-joy boʻyicha soʻrovnoma toʻldirilgandan oldingi oydagi isteʼmolidan kelib chiqib, 2024-2025-yillarda yoqilgʻi-energetika resurslari narxlarining bosqichma-bosqich oʻzgarish grafigida belgilangan narxlar asosida ushbu Reglamentning 3-bandi talablarini inobatga olgan holda “Yagona reyestr” ATda avtomatik ravishda elektr energiyasi va tabiiy gaz uchun alohida belgilanadi hamda toʻlov roʻyxatida koʻrsatiladi. Bunda oilaning elektr energiyasi va tabiiy gaz isteʼmoli miqdori ushbu Reglament 10-bandining uchinchi xatboshisiga muvofiq olingan maʼlumotlar asosida aniqlanadi. Isitish mavsumi uchun tabiiy gazga kompensatsiya miqdorini hisoblashda mavsumning boshlanishi yoki tugashi belgilangan sanadagi oy isitish mavsumi oyi sifatida hisobga olinadi. 14. Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) “Yagona reyestr” AT orqali: shakllangan kompensatsiya oluvchi oilalar boʻyicha toʻlov roʻyxatlarini soʻrovnoma toʻldirilgan oydan keyingi oyning 5-sanasiga qadar AT “Xalq banki”ga yuboradi; Iqtisodiyot va moliya vazirligi bilan birgalikda kompensatsiya oluvchi oilalarga kompensatsiya toʻlovini toʻlab berish uchun zarur mablagʻlarni har oyning 5 — 25-sanasiga qadar AT “Xalq banki”ga oʻtkazib beradi. 15. AT “Xalq banki” ariza berilgan oydan keyingi oyning 27-sanasiga qadar kompensatsiya toʻlovini kompensatsiya oluvchining ijtimoiy kartasi yoki bank kartasiga toʻlab beradi. Kompensatsiya oluvchining nomida ijtimoiy karta va bank kartasi mavjud boʻlmaganda, AT “Xalq banki”da uning oila aʼzolari nomiga ochilgan ijtimoiy karta yoki bank kartasiga toʻlab berilishi mumkin. 16. Kompensatsiya oluvchi oilalar toʻgʻrisidagi ushbu Reglamentning 10-11-bandlarida keltirilgan maʼlumotlar har oyda “Yagona reyestr” ATda avtomatik ravishda oʻrganiladi. Oʻrganish natijasi boʻyicha ushbu Reglamentning 12-bandida nazarda tutilgan kompensatsiya tayinlashni rad etish asoslari aniqlanmagan taqdirda, keyingi oylar uchun alohida murojaat talab etmagan holda kompensatsiya toʻlovi davom ettiriladi. 17. Quyidagi hollarda kompensatsiya toʻlash toʻxtatiladi: oʻrganish natijasiga koʻra ushbu Reglamentning 12-bandida nazarda tutilgan kompensatsiya tayinlashni rad etish asoslari aniqlanganda; ariza beruvchi kompensatsiya toʻlashni toʻxtatish toʻgʻrisida murojaat qilganda; “YAMIH” ATdagi yoki manfaatdor vazirlik va idoralarning axborot tizimlari bilan idoralararo elektron oʻzaro hamkorlik tizimidagi texnik nosozlik natijasida, maʼlumotlar elektron ravishda toʻliq yoki qisman taqdim etilmagani sababli, shuningdek, arizani kiritishdagi texnik xatolar oqibatida notoʻgʻri tayinlangani aniqlangan taqdirda; kompensatsiya toʻlash muddati tugaganda. 18. Kompensatsiya toʻlash toʻxtatilgan oydan boshlab “Yagona reyestr” ATdagi oʻrganish oʻtkazilmaydi, kompensatsiyani tayinlash toʻgʻrisida umumiy asoslarda qaytadan murojaat qilingan holatlar bundan mustasno. 19. Kompensatsiya tayinlangani yoki kompensatsiya tayinlash rad etilgani haqida ariza beruvchining mobil telefon raqamiga SMS-xabar hamda “YAMIH” AT va YIDXPdagi shaxsiy kabinetiga xabar yuboriladi. 20. Ariza beruvchi davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Ariza beruvchi davlat xizmatlaridan foydalanishdan bosh tortganda uning soʻrovnomasi koʻrib chiqilmaydi. 21. “Yagona reyestr” ATda ishlashga ruxsat berilgan tashkilot va idoralar oʻz faoliyatini amalga oshirish natijasida olingan maʼlumotlarning sir saqlanishini taʼminlaydi. 22. Ushbu Reglamentda belgilangan talablarga rioya etilishi Oʻzbekiston Respublikasi Adliya vazirligi va Ijtimoiy inspeksiya tomonidan nazorat qilib boriladi. 23. Ariza beruvchi mazkur davlat xizmatlarini koʻrsatuvchi davlat organlari va boshqa tashkilotlar xodimlarining noqonuniy xatti-harakatlari (harakatsizligi) yuzasidan qonunchilik hujjatlarida belgilangan tartibda shikoyat qilishi mumkin. 24. Ushbu Reglament talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarBajarish muddatlari1-bosqichIjtimoiy himoya milliy agentligi,“Inson” ijtimoiy xizmatlar markazi“Ijtimoiy himoya yagona reyestri” axborot tizimi orqali bolalar nafaqasi va moddiy yordam oluvchi oilalar va “Kambagʻal oilalar reyestri”ga (keyingi oʻrinlarda — Reyestrlar) kiritilgan oilalarning dastlabki roʻyxatini shakllantiradi va Reyestrlarga kirmagan bir martalik moddiy oluvchi oilalar (keyingi oʻrinlarda — moddiy yordam oluvchi oilalar) qoʻshimcha roʻyxatini shakllantirish uchun Oʻzbekiston mahallalari uyushmasi tuman (shahar) boʻlimlari orqali “mahalla yettiligi”ga yetkazadi.1-sentabrga qadar2-bosqich“Mahalla yettiligi”Reyestrlarga kirmagan moddiy yordam oluvchi oilalarning qoʻshimcha roʻyxatini shakllantiradi va Oʻzbekiston mahallalari uyushmasining tuman (shahar) boʻlimiga taqdim etadi. Bunda: birinchi navbatda, boquvchisini yoʻqotgan oilalar, aʼzolari I yoki II guruh nogironi boʻlgan shaxslardan iborat boʻlgan oilalar, nogironligi boʻlgan bolalarni parvarishlayotgan oilalar, uzoq muddatli davolanishni talab etadigan kasalliklar bilan kasallangan shaxslar yashovchi oilalar, oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar, uch va undan ortiq oila yashaydigan xonadonlarda hamda gaz taʼminoti boʻlmagan va markazlashtirilgan tartibda isitilmaydigan koʻp qavatli uylarda yashovchi oilalar inobatga olinadi;shakllantirilgan moddiy yordam oluvchi oilalar soni tegishli mahalladagi Reyestrlarga kiritilgan oilalar sonining 40 foizidan oshmasligi kerak.Tuman (shahar) hokimliklari tegishli tuman (shahar) boʻyicha Reyestrlarga kiritilgan oilalar sonining 40 foizidan oshmagan holda, mahallalar kesimidagi moddiy yordam oluvchi oilalar qoʻshimcha roʻyxatiga oʻzgartirish kiritishi mumkin.1-oktabrga qadar3-bosqichOʻzbekiston mahallalari uyushmasining tuman (shahar) boʻlimiModdiy yordam oluvchi oilalarning qoʻshimcha roʻyxatini umumlashtiradi hamda “Inson” ijtimoiy xizmatlar markaziga oʻrganib chiqish uchun taqdim etadi.5-oktabrga qadar4-bosqich“Inson” ijtimoiy xizmatlar markaziModdiy yordam oluvchi oilalarning qoʻshimcha roʻyxatini “Ijtimoiy himoya yagona reyestri” axborot tizimi orqali tekshirib chiqadi va yakuniy roʻyxatni Oʻzbekiston mahallalari uyushmasining tuman (shahar) boʻlimiga taqdim etadi.Bunda qoʻshimcha roʻyxatdagi oilalarning uy-joy va (yoki) avtotransport vositalari mavjudligi Vazirlar Mahkamasining “Aholini ijtimoiy himoya qilish tizimini yanada takomillashtirish chora-tadbirlari toʻgʻrisida” 2021-yil 21-oktabrdagi 654-son qarori talablariga muvofiq avtomatik oʻrganiladi va ushbu mezonlarga mos boʻlmagan oilalar roʻyxatdan chiqariladi.20-oktabrga qadar5-bosqichOʻzbekiston mahallalari uyushmasining tuman (shahar) boʻlimiModdiy yordam oluvchi oilalarning qoʻshimcha yakuniy roʻyxatini tuman (shahar) hokimligiga tasdiqlatib, “Inson” ijtimoiy xizmatlar markaziga taqdim etadi.25-oktabrga qadar6-bosqich“Inson” ijtimoiy xizmatlar markaziTaqdim etilgan qoʻshimcha roʻyxat va Reyestrlarga kiritilgan oilalardan iborat moddiy yordam oluvchi oilalar roʻyxatini shakllantiradi.1-noyabrga qadar7-bosqichIjtimoiy himoya milliy agentligiModdiy yordam oluvchi oilalar boʻyicha toʻlov roʻyxatlarini shakllantirib, AT “Xalq banki”ga yuboradi.20-noyabrga qadar8-bosqichIjtimoiy himoya milliy agentligi,Iqtisodiyot va moliya vazirligiModdiy yordam toʻlovi uchun zarur mablagʻlarni AT “Xalq banki”ga oʻtkazib beradi.25-noyabrga qadar9-bosqichAT “Xalq banki”Moddiy yordam oluvchi oilalarga belgilangan tartibda bir martalik moddiy yordam toʻlab beradi.27-noyabrga qadar